CELEX: 52018PC0599
Language: mt
Date: 2018-08-20
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lill-Ungerija biex iddaħħal miżura speċjali ta’ deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni tat-taxxa fuq il-valur miżjud

IL-KUMMISSJONI EWROPEA
            Brussell, 20.8.2018
            COM(2018) 599 final
            2018/0314(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lill-Ungerija biex iddaħħal miżura speċjali ta’ deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni tat-taxxa fuq il-valur miżjud 
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  1
                (“id-Direttiva tal-VAT”), il-Kunsill, li jaġixxi b’mod unanimu fuq proposta tal-Kummissjoni, jista’ jawtorizza kwalunkwe Stat Membru biex japplika miżuri speċjali li jidderogaw mid-dispożizzjonijiet ta’ dik id-Direttiva biex jissimplifika l-proċedura tal-ġbir tal-VAT jew biex jipprevjeni ċerti forom ta’ evażjoni jew ta’ evitar tat-taxxa.
            
            
               Permezz ta’ ittra rreġistrata mal-Kummissjoni fis-6 ta’ Frar 2018, l-Ungerija talbet li tidderoga mill-Artikoli 26(1)(a), 168 u 168a tad-Direttiva tal-VAT u li tillimita d-dritt ta’ tnaqqis tal-VAT fuq il-kiri ta’ karozzi tal-passiġġieri fl-Ungerija. B’konformità mal-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra bit-talba tal-Ungerija permezz ta’ ittra datata t-8 ta’ Ġunju 2018. Permezz ta’ ittra datata l-11 ta’ Ġunju 2018, il-Kummissjoni nnotifikat lill-Ungerija li kellha l-informazzjoni kollha li kienet tqis meħtieġa sabiex tikkunsidra t-talba.
            
            
               1.KUNTEST TAL-PROPOSTA
            
            
               •Ir-raġunijiet u l-għanijiet tal-proposta
            
            
               L-Artikoli 168 u 168a tad-Direttiva tal-VAT jistipulaw li persuna taxxabbli hija intitolata tnaqqas il-VAT imposta fuq xiri li jkun sar għall-iskopijiet ta’ tranżazzjonijiet intaxxati. L-Artikolu 26(1)(a) tal-istess Direttiva jeżiġi li l-użu ta’ merkanzija li tifforma parti mill-assi ta’ negozju għall-użu privat, ikun provvista ta’ servizzi li jitqiesu jekk il-VAT fuq il-merkanzija kienet eliġibbli għal tnaqqis. Din is-sistema tippermetti l-irkupru tal-VAT li tkun tnaqqset fil-bidu b’rabta mal-użu privat. 
            
            
               Bħalissa, l-persuni taxxabbli fl-Ungerija jistgħu jnaqqsu l-VAT fuq il-kiri ta’ karozzi tal-passiġġieri dment li karozza tal-passiġġieri tintuża għall-attività ekonomika taxxabbli tal-persuna taxxabbli. Il-persuni taxxabbli għalhekk iridu jkunu kapaċi jippruvaw kemm jużaw il-karozzi tal-passiġġieri tagħhom għal skopijiet ta’ negozju. 
            
            
               L-Ungerija ssostni li huwa diffiċli li din is-sistema tiġi applikata. Huwa ta’ piż kbir għall-persuni taxxabbli li jżommu dawn ir-reġistri tal-vjaġġi u għall-amministrazzjoni tat-taxxa li jivverifikawhom. Skont l-Ungerija, spiss ikun diffiċli li jiġi determinat u dokumentat l-użu privat u professjonali f’każ li l-impjegat iżomm il-vettura wara x-xogħol u waqt il-liv. L-ispezzjonijiet urew li ħafna drabi r-reġistri tal-vjaġġi miżmuma minn persuni taxxabbli jkunu skorretti u diffiċli jiġu vverifikati. 
            
            
               Għalhekk, abbażi tal-Artikolu 395 tad-Direttiva tal-VAT, l-Ungerija titlob li tintroduċi miżura li tidderogaha mill-Artikoli 26(1)(a), 168 u 168a tad-Direttiva tal-VAT li jillimitawha mid-dritt li tnaqqas il-VAT fuq il-kiri ta’ karozzi tal-passiġġieri għal perċentwal stabbilit. Hekk in-negozji se jinħelsu milli jiddikjaraw it-taxxa fuq l-użu privat. Dan hu ta’ benefiċċju għax titħaffef is-sistema għal dawk kollha kkonċernati u fl-istess ħin tipprevjeni l-evażjoni jew l-evitar tat-taxxa minħabba ż-żamma ta’ rekords skorretti. 
            
            
               Ir-restrizzjoni tad-dritt għal tnaqqis jenħtieġ li tapplika għall-VAT imħallsa fuq il-kiri ta’ karozzi tal-passiġġieri li ma jintużawx biss għal skopijiet ta’ negozju. Il-karozzi tal-passiġġieri koperti bil-miżura jkunu vetturi bil-mutur prinċipalment maħsuba għat-trasport ta’ massimu ta’ 9 persuni b’piż gross tal-vettura li ma jaqbiżx il-5 tunnellati. Il-vetturi maħsuba għat-trasport tal-merkanzija, il-vetturi bi skopijiet speċjali (jiġifieri trakk bil-krejn, magna tat-tifi tan-nar, truck-mixer), il-vetturi maħsuba għat-trasport ta’ 10 persuni jew iktar minn 10, it-tratturi u t-trejlers jiġu esklużi mir-restrizzjoni fuq id-dritt ta’ tnaqqis tal-VAT u jiġu trattati skont ir-regoli normali.  
            
            
               Skont stimi tal-użu privat tal-karozzi tal-kumpaniji, l-Ungerija tistma li l-medja tal-użu privat jenħtieġ ikun bejn 40% u 60 %. Għalhekk, skont l-Ungerija, jenħtieġ li l-limitu ta’ tnaqqis ikun stabbilit għal 50 %. 
            
            
               Il-persuni taxxabbli li jixtiequ jidderogaw mil-limitu ta’ tnaqqis ta’ 50 % u li jnaqqsu l-VAT għall-proporzjon tal-użu kummerċjali effettiv se jitħallew jagħmlu dan dment li jiddisponu minn provi dettaljati dwar l-użu kummerċjali ta’ karozzi tal-passiġġieri mikrija. 
            
            
               Jenħtieġ li d-deroga tapplika mill-1 ta’ Jannar 2019 u jenħtieġ tkun limitata fiż-żmien sal-31 ta’ Diċembru 2021, bil-għan li jkun jista’ jiġi vvalutat jekk ir-restrizzjoni ta’ 50 % għadhiex tirrifletti sew it-tqassim globali bejn l-użu kummerċjali u dak privat. Jenħtieġ li ma’ kull talba ta’ estensjoni jinhemeż rapport li jinkludi rieżami tal-perċentwal applikat u jenħtieġ li tintbagħat lill-Kummissjoni flimkien mat-talba sal-31 ta’ Marzu 2021. 
            
            
               •Konsistenza mad-dispożizzjonijiet ta’ politika eżistenti f’dan il-qasam ta’ politika
            
            
               Derogi simili b’rabta mad-dritt ta’ tnaqqis ingħataw lil Stati Membri oħra. 
            
            
               L-Artikolu 176 tad-Direttiva tal-VAT jistipula li l-Kunsill għandu jiddetermina n-nefqa li minnha ma tistax titnaqqas il-VAT. Sakemm dan iseħħ, dan jawtorizza lill-Istati Membri jkomplu japplikaw l-esklużjonijiet li ddaħħlu fis-seħħ fl-1 ta’ Jannar 1979. Għaldaqstant, hemm għadd ta’ dispożizzjonijiet ta’ waqfien totali (“stand still”) li jirrestrinġu d-dritt ta’ tnaqqis tal-VAT b’rabta mal-karozzi tal-passiġġieri. 
            
            
               
                  Minkejja l-inizjattivi preċedenti biex jiġu stabbiliti regoli li skonthom il-kategoriji tan-nefqa jistgħu jkunu soġġetti għal restrizzjoni tad-dritt ta’ tnaqqis
                     2
                  , din id-deroga hija xierqa fl-istennija tal-armonizzazzjoni ta’ dawn ir-regoli fil-livell tal-UE. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               L-Artikolu 395 tad-Direttiva tal-VAT. 
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               Id-Deċiżjoni tikkonċerna awtorizzazzjoni mogħtija lil Stat Membru wara talba tiegħu stess u ma tikkostitwixxi l-ebda obbligu.
            
            
               
                  Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan li jrid jintlaħaq, jiġifieri l-prevenzjoni ta’ ċerti forom ta’ evażjoni jew ta’ evitar tat-taxxa. B’mod partikolari, meta jitqies il-potenzjal li n-negozji jonqsu milli jiddikjaraw bis-sħiħ ir-responsabbiltajiet tagħhom u l-verifiki skabrużi tad-data dwar il-kilometraġġ lill-awtoritajiet tat-taxxa, ir-restrizzjoni ta’ 50 % tissimplifika l-ġbir tal-VAT f’settur speċifiku.
               
            
            
               •Għażla tal-istrument
            
            
               
                  L-istrument li qed jiġi propost: Deċiżjoni ta’ Implimentazzjoni tal-Kunsill.
               
               
                  Skont l-Artikolu 395 tad-Direttiva tal-Kunsill 2006/112/KE, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b’mod unanimu fuq proposta tal-Kummissjoni. Id-Deċiżjoni ta’ Implimentazzjoni tal-Kunsill hija l-aktar strument xieraq peress li tista’ tiġi indirizzata lil Stat Membru individwali.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Din il-proposta hija bbażata fuq talba li għamlet l-Ungerija u tirrigwarda biss lil dan l-Istat Membru. 
               
            
            
               •Ġbir u użu ta’ għarfien espert
            
            
               
                  Ma kienx hemm ħtieġa ta’ għarfien espert estern. 
               
            
            
               •Valutazzjoni tal-impatt
            
            
               
                  Il-proposta hija mfassla biex tħaffef il-proċedura tal-intaxxar u biex tilqa’ kontra l-evażjoni tal-VAT, għaldaqstant, għandha impatt potenzjalment pożittiv kemm fuq in-negozji u kemm fuq l-amministrazzjonijiet. Din il-miżura ġiet identifikata mill-Ungerija u hi meqjusa adegwata u tista’ titqabbel ma’ derogi oħrajn tal-imgħoddi u tal-lum.
               
            
            
               4.IMPLIKAZZJONIJIET BAĠITARJI
            
            
               
                  Il-proposta mhi se jkollha l-ebda implikazzjoni negattiva għall-baġit tal-UE.
               
            
            
               5.ELEMENTI OĦRAJN
            
            
               
                  Il-proposta tinkludi klawżola ta’ estinzjoni. skadenza awtomatika stabbilita għall-31 ta’ Diċembru 2021.
               
            
         
         
            
               
                  F’każ li l-Ungerija tikkunsidra estensjoni oħra tal-miżura ta’ deroga lil hinn mill-2021, jenħtieġ li jintbagħat rapport lill-Kummissjoni li jinkludi rieżami tal-limitu tal-perċentwal flimkien mat-talba għal estensjoni sa mhux aktar tard mill-31 ta’ Marzu 2021.
               
            
            
               2018/0314 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lill-Ungerija biex iddaħħal miżura speċjali ta’ deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni tat-taxxa fuq il-valur miżjud 
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  3
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Permezz ta’ ittra rreġistrata mal-Kummissjoni fis-6 ta’ Frar 2018, l-Ungerija talbet awtorizzazzjoni biex tidderoga mid-dispożizzjonijiet tad-Direttiva 2006/112/KE li jirregolaw id-dritt ta’ tnaqqis tat-taxxa fir-rigward tal-vetturi tal-passiġġieri.s.
            
            
               (2)Il-Kummissjoni għaddiet it-talba tal-Ungerija lill-Istati Membri l-oħra permezz ta’ ittra datata t-8 ta’ Ġunju 2018. Permezz ta’ ittra datata l-11 ta’ Ġunju 2018, il-Kummissjoni nnotifikat lill-Ungerija li kellha l-informazzjoni kollha li kienet tqis meħtieġa sabiex tikkunsidra t-talba.
            
            
               (3)L-Artikoli 168 u 168a tad-Direttiva 2006/112/KE jistabbilixxu d-dritt ta’ persuna taxxabbli li tnaqqas it-taxxa fuq il-valur miżjud (il-VAT) imposta fuq provvisti ta’ merkanzija u ta’ servizzi mogħtija lil persuna taxxabbli għall-iskopijiet tat-tranżazzjonijiet intaxxati tagħha. Il-punt (a) tal-Artikolu 26(1) tad-Direttiva 2006/112/KE fih rekwiżit li tiġi ddikjarata l-VAT meta xi assi ta’ negozju jintuża għal skopijiet privati tal-persuna taxxabbli jew tal-persunal tagħha jew, b’mod iktar ġenerali, jintuża għal skopijiet mhux marbuta man-negozju tagħha. 
            
            
               (4)Bħalissa, l-persuni taxxabbli fl-Ungerija jistgħu jnaqqsu l-VAT fuq il-kiri ta’ karozzi tal-passiġġieri dment li karozza tal-passiġġieri tintuża għall-attività ekonomika taxxabbli tal-persuna taxxabbli. Sabiex jibbenefikaw minn dan it-tnaqqis ta’ VAT, il-persuni taxxabbli għandhom jagħtu prova ta’ kemm jużaw il-karozzi tal-passiġġieri tagħhom għal skopijiet ta’ negozju. 
            
            
               (5)L-Ungerija ssostni li huwa diffiċli li din is-sistema tiġi applikata. Ħafna drabi jkun diffiċli ħafna li jiġi identifikat preċiżament l-użu mhux kummerċjali, u anke meta dan ikun possibbli, il-mekkaniżmu meħtieġ biex isir dan huwa wieħed kumplikat. 
            
            
               (6)Għalhekk, l-Ungerija talbet miżura speċjali fejn l-ammont ta’ VAT fuq in-nefqa eliġibbli għat-tnaqqis fir-rigward ta’ vetturi tal-passiġġieri li ma jintużawx esklużivament għal skopijiet kummerċjali jiġi ffissat b’rata perċentwali fissa. Ibbażata fuq l-istimi tagħha, l-Ungerija tikkonkludi li l-limitu ta’ tnaqqis l-aktar xieraq huwa ta’ 50 %. Fl-istess ħin, ir-rekwiżit ta’ kontabbiltà tal-VAT fuq l-użu mhux kummerċjali ta’ vetturi tal-passiġġieri jenħtieġ li jkun sospiż meta dawn ikunu ġew soġġetti għal-limitazzjoni ta’ tnaqqis ta’ 50%. 
            
            
               (7)Il-limitazzjoni tad-dritt ta’ tnaqqis skont l-awtorizzazzjoni mitluba jenħtieġ li tapplika għall-VAT imħallsa fuq il-kiri ta’ karozzi tal-passiġġieri maħsuba għat-trasport ta’ massimu ta’ disa’ persuni b’piż gross tal-vettura li ma jaqbiżx il-ħames tunnellati. Il-vetturi maħsuba għat-trasport tal-merkanzija, il-vetturi li jservu għanijiet speċjali (jiġifieri trakk bil-krejn, magna tat-tifi tan-nar, truck-mixer), il-vetturi maħsuba għat-trasport ta’ għaxar persuni jew iktar, it-tratturi u t-trejlers huma esklużi mir-restrizzjoni fuq id-dritt ta’ tnaqqis tal-VAT. 
            
            
               (8)Il-persuni taxxabbli li ma jixtiqux japplikaw limitu ta’ tnaqqis ta’ 50 % u li jixtiequ japplikaw it-tnaqqis tal-VAT sal-proporzjon tal-użu kummerċjali reali, jenħtieġ li jkunu jistgħu jagħmlu dan fuq il-bażi ta’ evidenza dettaljata dwar l-użu kummerċjali. 
            
            
               (9)Ħafna drabi jkun diffiċli ħafna li jiġi identifikat preċiżament l-użu mhux kummerċjali, u anke meta dan ikun possibbli, il-mekkaniżmu meħtieġ biex isir dan huwa wieħed kumplikat. Din il-miżura li ntalbet tneħħi l-ħtieġa li jinżammu rekords dwar l-użu privat ta’ vetturi tan-negozju mikrija u, fl-istess ħin, tipprevjeni l-evażjoni tat-taxxa permezz ta’ żamma skorretta ta’ rekords. Huwa għalhekk xieraq li l-Ungerija tingħata l-awtorizzazzjoni biex tapplika l-miżura mitluba. 
            
            
               (10)L-awtorizzazzjoni jenħtieġ tkun limitata fiż-żmien, bil-għan li ssir analiżi tan-neċessità u l-effikaċja tal-miżura li tidderoga u r-rata ta’ tqassim użata bejn l-użu kummerċjali u mhux.
            
         
         
            
               (11)Fejn l-Ungerija tikkunsidra li estensjoni tal-awtorizzazzjoni lil hinn mill-2021 hija neċessarja, jenħtieġ li tibgħat rapport lill-Kummissjoni li jinkludi rieżami tal-limitu tal-perċentwal applikat flimkien mat-talba għal estensjoni, sa mhux aktar tard mill-31 ta’ Marzu 2021.
            
            
               (12)Id-deroga se jkollha biss effett negliġibbli fuq l-ammont globali tad-dħul mit-taxxa miġbur fl-istadju tal-konsum finali u mhux se jkollha effett negattiv fuq ir-riżorsi proprji tal-Unjoni li jinġabru mit-taxxa fuq il-VAT,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               B’deroga mill-Artikoli 168 u 168a tad-Direttiva 2006/112/KE, l-Ungerija hija awtorizzata tillimita d-dritt ta’ tnaqqis tat-taxxa fuq il-valur miżjud (il-VAT) għal 50 % b’rabta man-nefqa fuq il-karozzi tal-passiġġieri li ma jintużawx biss għal skopijiet kummerċjali.
            
            
               Artikolu 2
            
            
               B'deroga mill-punt (a) tal-Artikolu 26(1) tad-Direttiva 2006/112/KE, l-Ungerija ma għandhiex tittratta bħala provvista ta’ servizzi l-użu mhux kummerċjali ta’ vettura tal-passiġġieri inkluża fl-assi ta’ negozju ta’ persuna taxxabbli, meta dik il-vettura kienet soġġetta għal limitazzjoni awtorizzata skont l-Artikolu 1 ta’ din id-Deċiżjoni.
            
            
               Artikolu 3
            
            
               L-Artikoli 1 u 2 għandhom japplikaw biss għal vetturi tal-passiġġieri għat-trasport ta’ massimu ta’ disa’ persuni b’piż gross tal-vettura li ma jaqbiżx il-ħames tunnellati. 
            
            
               Artikolu 4
            
            
               L-Artikoli 1 u 2 ma għandhomx japplikaw għall-kategoriji ta’ karozzi tal-passiġġieri li ġejjin:
            
            
               –vetturi maħsuba għat-trasport tal-merkanzija, 
            
            
               –vetturi li jservu għanijiet speċjali (jiġifieri trakk bil-krejn, magna tat-tifi tan-nar, truck-mixer), 
            
            
               –vetturi maħsuba għat-trasport ta’ għaxar persuni jew iktar minn għaxra, 
            
            
               –tratturi, 
            
            
               –trejlers. 
            
            
               Artikolu 5
            
            
               Din id-Deċiżjoni għandha tapplika mill-1 ta’ Jannar 2019 u għandha tiskadi fil-31 ta’ Diċembru 2021. 
            
            
               Kull talba għal estensjoni tal-awtorizzazzjoni prevista f’din id-Deċiżjoni għandha titressaq lill-Kummissjoni sal-31 ta’ Marzu 2021 u għandha tiġi akkumpanjata minn rapport li jinkludi rieżami tal-perċentwal stabbilit fl-Artikolu 1.
            
            
               Artikolu 6
            
         
         
            
               Din id-Deċiżjoni hija indirizzata lill-Ungerija. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 347, 11.12.2006 , p. 1.
               
               
                  
                     (2)
                  
                        COM(2004) 728 final - Proposta għal Direttiva tal-Kunsill li temenda d-Direttiva 77/388/KEE bl-għan li jiġu ssimplifikati l-obbligazzjonijiet tat-taxxa fuq il-valur miżjud (ĠU C 24, 29.1.2005, p. 10) irtirata fil-21 ta’ Mejju 2014 (ĠU C 153, 21. 05. 2014, p. 3) 
               
               
                  
                     (3)
                  
                        ĠU L 347, 11.12.2006 , p. 1.